**Rozvoj tvorivosti V PRIMÁRNOM VZDELÁVANí**

**ANGLICKÉHO JAZYKA**

**Alena Štulajterová**

**Úvod**

*„Tvorivosť je dimenzia človeka, ktorá ho vymedzuje v ľudskosti. Je to vnútorná sila, ktorá ho poháňa robiť všetko čo najlepšie nielen pre seba, ale aj pre svoje okolie...“* (Zelina – Zelinová, 1994, s. l) Snahou každého tvorivého človeka je vytvárať niečo prospešné a humanizovať medziľudské vzťahy. Aj keď tvorivosť nie je považovaná za kľúčovú v cudzojazyčnej výučbe, mnohé sa od nej odvíja. Vďaka tomu, že učiteľ pozná čo je tvorivosť a ako sa prejavuje, dokáže žiakom uľahčiť proces poznávania nového. Moderná škola by mala podporovať individuálne schopnosti žiakov a viesť ich k väčšej samostatnosti. Doviesť ich k poznaniu, že aj cudzí jazyk je nástroj myslenia a komunikácie. Na jednej strane je primárnym cieľom vo výučbe cudzieho jazyka naučiť žiaka prostredníctvom cudzieho jazyka efektívne komunikovať; na druhej strane, ak majú tvorivé aktivity motivovať k pozitívnemu vzťahu k jazyku a tým nepriamo viesť aj k primárnemu cieľu, je žiaduce ich do vyučovania zaradiť.

**1 Tvorivosť ako pojem a jej význam**

Tvorivosť je v lingvodidaktickej literatúre chápaná ako najvyšší prejav ľudského ducha a je dlhodobo predmetom záujmu v rôznych oblastiach umenia. V odbornej literatúre sa stretávame s rôznymi definíciami tvorivosti, avšak niekedy sa nesprávne zamieňa s pojmami inteligencia, invencia, inšpirácia a pod. Podľa Ďuriča (1985, s. 117) je tvorivosť chápaná ako celková schopnosť osobnosti tvoriť, ktorá sa prejavuje vo všetkých oblastiach života, pričom podľa neho pojem tvorivosť je len skrátené pomenovanie pre *„tvorivé riešenie problémov.“*

Vo všeobecnosti by sa tvorivosť dala definovať ako jav spoločenský, pretože jej produkty môžu mať význam pre celú spoločnosť (ako je to v prípade umeleckých diel alebo vedeckých objavov) a môže byť teda hlavným predmetom a stimulom kvalitatívnych zmien v spoločnosti. Na vyučovaní by mali žiaci myslieť tvorivo, aby sa vlastným úsilím dopracovali k riešeniam, ktoré sú známe, ale v rámci triedy sú niečím novým. Pozitívne pocity z úspechu motivujú žiaka k ďalšej úspešnej činnosti, pričom motivácia je ďalším dôležitým prvkom úspešného osvojovania cudzieho jazyka.

**1. 1 Osobnosť tvorivého učiteľa**

Ak má učiteľ viesť svojich žiakov k tvorivosti, musí byť sám tvorivou osobnosťou. Znamená to, že by mal byť motivovaný, odvážny v myslení, oslobodený od egoizmu, konfliktov a stresov, pretože tvorivosť vyžaduje slobodu aj vo vnútornom svete človeka. Tvorivý učiteľ podporuje tvorivosť u svojich žiakov, má dostatočný priestor na realizáciu svojich tvorivých nápadov a preferuje aktivizačné metódy pred autoritatívnymi; t.j. motivuje žiakov, rozvíja iniciatívu, predstavivosť a samostatnosť; uprednostňuje dialóg pred monológom; uprednostňuje experimentovanie, objavovanie, prežívanie a nepreťažuje žiakov domácou prípravou. (Turek, 1985) Tvorivý učiteľ učí žiakov, ako hľadať a používať informácie; vedie ich k aktivite; povzbudzuje žiakov k riešeniu problémov a kladeniu originálnych otázok; vystupuje ako poradca, organizátor, facilitátor a učivo vyberá na základe potrieb a záujmov žiakov. Iba tvorivý učiteľ je schopný sebareflexie; pomáha žiakom, spolupracuje s nimi, otvorene s nimi komunikuje; podporuje samostatné myslenie a uprednostňuje neformálne vzťahy Na vyučovaní. Fautley a Savage (2007) v tejto súvislosti uvádzajú, že ak chce učiteľ učiť kreatívne, musí:

a) byť inšpiratívny, a prezentovať svoj predmet, čo najzaujímavejším spôsobom;

 b) poznať dokonale svoje predmet, plánovať hodiny dôkladne, a dávať priestor konkrétnym úlohám rozvíjajúcim tvorivosť;

c) poukazovať na vzťahy medzi vecami a školskými predmetmi, prepájať informácie;

 d) podporovať v žiakoch zvedavosť.

Pre efektívnu výučbu cudzieho jazyka je potrebné, aby učiteľ v rámci jednotlivých hodín pripravoval pre žiakov aktivity prepájajúce činnosť oboch mozgových hemisfér. (Turek, 1999) Kým úlohou ľavej mozgovej hemisféry je spracovávať informácie analyticky a logicky, pravá mozgová hemisféra je zameraná na intuitívne, náhodné riešenie problémov spojenej skôr so senzorickým vnímaním skutočnosti. Pre rozvoj tvorivého myslenia je dôležité, aby učiteľ hľadal prostriedky rozvoja imaginácie alebo schopnosti vizualizácie u žiakov, t.j. postupného vytvárania série obrazov a ich spojenia do uceleného celku, ako napríklad podrobnej predstavy o nejakej situácií s jej zvukom, vôňou, chuťou, a podobne, či vizualizácia príbehu.

Ľudská predstavivosť dokáže prepojiť spomienky a pocity do obrazov, ktoré sú úplne jedinečné a originálne, a ktoré pomáhajú vytvárať u človeka pocit jeho identity a duševného vlastníctva. Schopnosť vizualizácie pomáha žiakovi aj pri takých aktivitách ako napríklad porozumenie textu.[[1]](#footnote-1) Tým, že učiteľ poskytne žiakom možnosť tvorivo sa realizovať zvyšuje ich motiváciu. Jeho úlohou v tomto procese je rozvíjať a usmerňovať žiakove predstavy sériou jednoduchých, dobre zvolených podnetov a otvorených otázok, a pomôcť mu tým k ucelenej predstave o niekom alebo niečom. (Fletcher, 2000) Tvorivý učiteľ by mal byť flexibilný a pripravený na rozličný priebeh hodiny – musí očakávať neočakávané.

**1. 2 Osobnosť tvorivého žiaka**

Z hľadiska cudzojazyčnej výučby je dôležité zistiť, čo je nevyhnutné pre rozvoj tvorivej osobnosti žiaka, či je možný rozvoj tvorivosti u menej tvorivých žiakov, ako aj samotná charakteristika vlastností tvorivého žiaka. Kreatívne deti majú viac neočakávaných a neobvyklých myšlienok, ich produkcia smeruje k menej vychodeným cestám, ich práca je sprevádzaná humorom a hravosťou. Často sa preto môžu nespravodlivo označovať ako neposlušní žiaci, ktorí sú na vyučovaní nesústredení.

Typickými vlastnosťami tvorivej osobnosti žiaka sú samostatnosť pri duševnej práci, nezávislosť úsudku, nepoddávanie sa cudzím vplyvom a názorom, neochota so všetkým súhlasiť, všetkému veriť a zapájanie celej osobnosti do činnosti. (Homolová, 2005) Za predpokladu, že učiteľ pozná čím sa tvorivá osobnosť vyznačuje, sa v mnohých prípadoch z problémového žiaka stane žiak tvorivý. Je preto dôležité, aby učiteľ takúto osobnosť v triede rozpoznal a pokúsil sa žiaka usmerňovať. V súčasnosti je totiž kreativita považovaná za jednu z kľúčových kompetencií v rámci chápania moderného človeka.

**2 Rozvoj tvorivosti na hodine anglického jazyka**

Podľa Homolovej (2005) sa má cudzí jazyk učiť hravou formou, má sa vytvoriť atmosféra bez strachu a stresu, podporuje sa motivácia žiaka do učenia a rozvíja sa jeho prirodzená zvedavosť. Všetky tieto atribúty podporujú rozvoj tvorivosti vo vyučovaní anglického jazyka, pričom slovným hodnotením sa majú zohľadňovať žiakove vyjadrovacie schopnosti, kreativita, sociálne správanie a rečové zručnosti. Podľa najnovších trendov sa má u žiakov rozvíjať samostatné tvorivé myslenie, aby neprijímali pasívne hotové myšlienky, ale naopak aby boli schopní nachádzať vlastné riešenia problémov.

Keďže primárny cieľ jazykovej výučby je naučiť žiaka v cieľovom jazyku komunikovať, v rámci jedinej hodiny anglického jazyka by mali žiaci rozvíjať všetky štyri zručnosti, a to počúvanie s porozumením, čítanie s porozumením, samostatný písomný a ústny prejav, a čo je samo osebe vzhľadom na trvanie vyučovacej hodiny, ťažko splniteľná úloha. Rovnako aj obmedzená dotácia dvoch až troch hodín týždenne neponúka priestor na rozsiahle kreatívne projekty. Rozvíjať u žiakov schopnosť tvorivo riešiť problémové úlohy a tvorivosť vôbec je napriek obmedzeniam možné.

Tvorivé myslenie je možné rozvíjať na všetkých úrovniach, a teda na úrovni slov, viet a súvislého textu. Väčšinu tvorivých úloh je možné realizovať v ústnom aj v písomnom prejave. Tvorivosť je možné rozvíjať u všetkých vekových skupín, avšak podľa Lojovej (2004) je ideálne začať už pri najmladších žiakoch. Odôvodňuje to tým, že tradičná škola tlmí v žiakoch tvorivosť tým, že im nanucuje už hotové informácie namiesto toho, aby boli vedení k samostatnému mysleniu. Toto je badateľné najmä na starších žiakoch, ktorí preferujú byť pasívni, neradi niečo sami vymýšľajú, ohradzujú sa tým, že nemajú predstavivosť.

Aktivizácia tvorivého myslenia nespočíva len v tvorení nového produktu, napríklad príbehu, ale napríklad aj vizualizáciami z počúvania, hľadaním nového využitia osvojenej slovnej zásoby alebo v inovatívnom kombinovaní už známych informácií. Podľa Lojovej (2004) je potrebné:

1. stimulovať viac zmyslov naraz;
2. dovoliť žiakom hádať, tušiť, predstavovať si, vymýšľať si;
3. personalizovať úlohy a otázky;
4. udržovať stimulujúcu, tolerujúcu atmosféru; (tvorivé úlohy sú vysoko motivujúce, ale len v prípade pozitívnej a podporujúcej atmosféry v triede, v ktorej žiaci cítia istotu v tom, že ich názory a nápady budú pozitívne prijaté, nie kritizované);
5. pýtať sa netradičné, otvorené otázky, ktorých zodpovedanie je subjektívne, a teda každé zodpovedanie, je správne a zapájajúce city žiakov.

Pritom je dôležité ponechať dostatok času na zodpovedanie takejto otázky. Čím viac času na premyslenie odpovede žiakovi dáme, tým je väčšia šanca, že na ňu zodpovie netradične a zaujímavo. (Cameron – McKay, 2010) Niekedy otázky ani nepotrebujú byť veľmi netradičné. Aj doplňovacie otázky ako „Prečo...?“ a „Ako...“ môžu viesť k zaujímavým odpovediam, dôležité je, aby boli žiaci nútení využiť viac jazykových prostriedkov, ako len slová „áno“ a „nie“. Tieto kroky pomáhajú rozvíjať tvorivosť len v menšej miere, avšak sú aplikovateľné prakticky na každej hodine, a z dlhšieho časového hľadiska sú efektívnejšie ako izolované cvičenia aktivizujúce tvorivé myslenie. Na druhej strane, v kombinácií s nimi vedú k pozitívnejšiemu výsledku. [[2]](#footnote-2)

**3 Typy tvorivých úloh vo výučbe anglického jazyka**

Na tvorivý proces vo výchovno-vzdelávacom procese má vplyv mnoho faktorov, z ktorých najpodstatnejšími sú osobnosť žiaka, osobnosť učiteľa, učebný materiál a atmosféra na vyučovacej hodine. Aj keď je niekedy náročné zbaviť sa zaužívaných stereotypov, už pri prvom pokuse o jednoduché tvorivé úlohy môže učiteľ spozorovať, ako výrazne žiakom pomáhajú. Či ich prinútia k hlbšiemu zamysleniu, alebo ich motivujú, vždy sú prínosom. Konkrétne typy aktivít, ktorými možno rozvíjať tvorivosť a tvorivé myslenie na hodinách anglického jazyka, sme našli u viacerých autorov. Môžeme povedať, že sa zhodovali v názoroch na to, ktoré aktivity sú tvorivé. Rozhodli sme sa uviesť všetky typy, s ktorými sme sa v odbornej literatúre stretli. Zadania tvorivých úloh môžu znieť podobne ako nasledovné:

1. nakresli obrázok na základe vypočutého alebo prečítaného príbehu, nakresli obrázok postavy z príbehu, situácie z príbehu, umiestenia príbehu, a pod.;
2. vytvor príbeh, ktorý musí obsahovať vopred určené slová alebo príbeh k obrázku, k fotografii, k náhodnému obrázku v učebnici; predstav si, čo sa stalo pred alebo po situácií na obrázku či fotografii;
3. hádanky – uhádni na čo myslím, uhádni čo je na obrázku (napríklad učiteľ nakreslí len časť obrázku a žiaci hádajú, čo by to mohlo byť, potom dokreslí ďalšiu časť atď.); vymysli krížovku, hlavolam, puzzle;
4. nakresli mapu podľa príbehu, kde sa odohrával, ako sa postavy pohybovali, dotvor kľúčové miesta príbehu, atď.;
5. vymysli čo najkrajší inzerát, aby si predal nejakú vec; vytvor text na základe slovnej mapy alebo slovných asociácií;

Aktivity si môže učiteľ vyberať na základe obsahu učebnice, preberaného učiva alebo len ako rozptýlenie a odmenu pre žiakov. Čím mladší žiaci, tým iracionálnejšia a menej autentická môže byť zvolená úloha. Pri vymenovaní konkrétnych tvorivých aktivít sme viackrát spomenuli príbeh. Viacerí autori uvádzajú, že príbehy predstavujú veľmi rozsiahly zdroj pre kreatívnu výučbu. Okrem toho, že do vyučovania zapájajú vyššie city a predstavivosť žiakov, predstavuje aj široký kontext pre gramatické štruktúry a slovnú zásobu, z ktorých si učiteľ môže vybrať tie, ktoré žiak momentálne potrebuje. Autori sa zhodujú na tom, že vhodne zvolený príbeh má silnú motivačnú schopnosť a pomáhajú rozvíjať emocionálnu inteligenciu.[[3]](#footnote-3)

**Záver**

Vo vyučovaní anglického jazyka je prioritnou schopnosť žiakov v tomto cieľovom jazyku komunikovať. K tomuto cieľu by mali viesť také aktivita na hodine cudzieho jazyka, ktoré rozvíjajú tvorivé myslenie. Tvorivé aktivity majú schopnosť motivovať žiakov k aktivite na hodinách a budovať ich pozitívny vzťah k jazyku a preto je ich zaradenie do vyučovania anglického jazyka žiaduce. Cieľom príspevku bolo teoreticky spracovať problematiku tvorivosti vo výučbe anglického jazyka a poukázať na možnosti rozvoja tvorivých schopností žiakov a zefektívniť tak výučby anglického jazyka.

**Literatúra**

Badinská, M. 2011. Jazykové kompetencie v integrovanej výučbe obsahu a jazyka. In *Cudzie odborné jazyky v kontexte univerzitného štúdia nefilologického zamerania*. Zvolen: Ústav cudzích jazykov Technickej univerzity vo Zvolene, 2011. ISBN 978-80-228-2240-4.

CAMERON, L., MCKAY, P. 2010. *Bringing creative teaching into the young learner*  *classrom.* Oxford: Oxford University Press, 2010. 103 s. ISBN 9780194422482.

ĎURIČ. L. 1985. *Poznávanie žiakov a rozvíjanie ich tvorivého myslenia*. Bratislava: Slovenská pedagogická knižnica a ústav školských informácií Bratislava, 1985. 250 s.

FAUTLEY, M. – SAVAGE, J. 2007. *Creativity in Secondary Education*. Exeter: Learning. Matters Ltd, 2007. 138 s. ISBN 978 1 84445 073 2.

FLETCHER, M. 2000. *Teaching for Success*. Folkestone: English Experience, 2000. 149 s. ISBN 1 -898-295-62 X.

HOMOLOVÁ, E. 2005. Príprava učiteľov na využívanie autentického materiálu na rozvoj tvorivosti žiakov. In *English as a key*. Ružomberok: Katolícka Univerzita, 2005. s. 66-68. ISBN 80-8084-043-1.

LOJOVÁ, G. 2004. Hemispheres of the Brain and Creativity in an English Language Classroom. In *Is Creativity the Key to Success in an EFL Classroom?* Banská Bystrica: Univerzita Mateja Bela, 2004. s. 16-20. ISBN 80-88901-98-7.

STRAKOVÁ, Z. 2003. Vedieme žiakov k samostatnosti. Prešov, 2003. 102 s. ISBN 80-8045-321-7.

TUREK, I. 1995. *Kapitoly z didaktiky*: *Škola a tvorivosť*. Bratislava: Metodické centrum v Bratislave, 1995. 84 s. ISBN 80-88796-08-3.

TUREK, I. 1999. *Tvorivé riešenie problémov*. Bratislava: Metodické centrum v Bratislave, 1999. 104 s. ISBN 80-8052-054-2.

VAJDIČKOVÁ, R. 2013. Stratégie efektívnej výučby čítania v anglickom jazyku. In: *Teória a prax prípravy budúcich translatológov a učiteľov anglického jazyka*. Banská Bystrica: Belianum, 2013, s. 98-106. ISBN 978-80-557-0581-1.

ZELINOVÁ, M. – ZELINA, M. 1994. *Model tvorivého humanistického vyučovania*. Bratislava: Štátny pedagogický ústav, 1994. 17 s.

**Summary**

The article examines the development of creativity in the English language classroom by means of the set of activities and tasks chosen from different sources and characterized as exercises and tasks developing creative thinking in pupils. In the first part of the article we deal with creativity, its definition, as well as factors which have an impact on the development of creativity. Furthermore, we attempt to characterise a creative pupil as well as a creative teacher. In the second part of our final thesis we present a set of activities which are focused on the development of creative thinking in English language teaching. The main objective of the article is to present the issues of the creativity development in foreign language teaching with the application of practical tasks in ELT classroom.

Kontakt

PaedDr. Alena Štulajterová, PhD.

Katedra anglistiky a amerikanistiky, Filozofická fakulta Univerzity Mateja Bela v Banskej Bystrici

alena.stulajterova@umb.sk

1. porov. Vajdičková (2013) [↑](#footnote-ref-1)
2. porov. Straková ( 2003) [↑](#footnote-ref-2)
3. porov. Badinská (2011) [↑](#footnote-ref-3)